Carmina (Horatius)/Liber I/Carmen XX
Vile potabis modicis Sabinum
cantharis, Graeca quod ego ipse testa
conditum levi, datus in theatro
cum tibi plausus,

clare Maecenas eques, ut paterni
fluminis ripae simul et iocosa
redderet laudes tibi Vaticani
montis imago.

Caecubum et prelo domitam Caleno
tu bibes uvam: mea nec Falernae
temperant vites neque Formiani
pocula colles.

Sapphici

fr:Ode I.20 - À Mécène
it:Le odi di Orazio/Libro primo/XX
ru:К Меценату (Гораций/Державин)